Document ID: 32014R1169

VYKONÁVACIE NARIADENIE KOMISIE (EÚ) č. 1169/2014
z 31. októbra 2014,
ktorým sa mení vykonávacie nariadenie (EÚ) č. 416/2014, ktorým sa otvárajú dovozné colné kvóty na určité obilniny s pôvodom na Ukrajine
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 187 písm. a) a c),
keďže:
(1)
V nariadení Európskeho parlamentu a Rady (EÚ) č. 374/2014 (2) sa stanovujú preferenčné opatrenia, pokiaľ ide o clo na dovoz určitého tovaru s pôvodom na Ukrajine. V súlade s článkom 3 uvedeného nariadenia je povolené poľnohospodárske výrobky uvedené v jeho prílohe III dovážať do Únie v rámci limitov colných kvót stanovených v uvedenej prílohe.
(2)
Vykonávacím nariadením Komisie (EÚ) č. 416/2014 (3) sa otvorili dovozné colné kvóty na určité obilniny s pôvodom na Ukrajine a stanovila ich správa do 31. októbra 2014.
(3)
Nariadenie (EÚ) č. 374/2014 bolo zmenené nariadením Európskeho parlamentu a Rady (EÚ) č. 1150/2014 (4). Zmenou nariadenia sa predovšetkým zabezpečuje predĺženie uplatňovania nariadenia (EÚ) č. 374/2014 do 31. decembra 2015 a stanovenie množstiev kvót na rok 2015.
(4)
Vykonávacie nariadenie (EÚ) č. 416/2014 by sa preto malo zodpovedajúcim spôsobom zmeniť.
(5)
Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Zmena vykonávacieho nariadenia (EÚ) č. 416/2014
Vykonávacie nariadenie (EÚ) č. 416/2014 sa mení takto:
1.
V článku 1 ods. 1 sa dátum „31. októbra 2014“ nahrádza dátumom „31. decembra 2015“.
2.
V článku 2 ods. 1 sa druhý pododsek nahrádza takto:
„Žiadosti o dovozné licencie sa podávajú príslušným orgánom členských štátov každý týždeň najneskôr v piatok 13.00 hod. bruselského času. Môžu sa podávať len:
a)
do piatku 12. decembra 2014 13.00 hod. bruselského času za rok 2014;
b)
do piatku 11. decembra 2015 13.00 hod. bruselského času za rok 2015.“
3.
Článok 3 sa nahrádza takto:
„Článok 3
Platnosť dovozných licencií
V súlade s článkom 22 ods. 2 nariadenia (ES) č. 376/2008 sa obdobie platnosti dovoznej licencie počíta odo dňa skutočného vydania do konca druhého mesiaca nasledujúceho po mesiaci skutočného vydania. V každom prípade obdobie platnosti uplynie najneskôr 31. decembra 2014 za rok 2014 a 31. decembra 2015 za rok 2015.“
4.
Príloha sa nahrádza textom, ktorý je uvedený v prílohe k tomuto nariadeniu.
Článok 2
Nadobudnutie účinnosti a uplatňovanie
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 2. novembra 2014.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 31. októbra 2014

Labels: 3
17
18